作者:白居易
標題:飽食閑坐
內容:紅粒陸渾稻，白鱗伊水魴。庖童呼我食，飯熱魚鮮香。箸箸適我口，匙匙充我腸。八珍與五鼎，無複心思量。捫腹起盥漱，下階振衣裳。繞庭行數匝，卻上簷下床。箕踞擁裘坐，半身在日暘。可憐飽暖味，誰肯來同嘗。是歲太和八，兵銷時漸康。朝廷重經術，草澤搜賢良。堯舜求理切，夔龍啟沃忙。懷才抱智者，無不走遑遑。唯此不才叟，頑慵戀洛陽。飽食不出門，閑坐不下堂。子弟多寂寞，僮僕少精光。衣食雖充給，神意不揚揚。為爾謀則短，為吾謀甚長。